**Csongrád Város Polgármesterétől**

**Száma**: Ref / 25-1/ 2023. M

*Témafelelős: Tóth Irén*

**ELŐTERJESZTÉS**

**Csongrád Városi Önkormányzat Képviselő-testületének**

**2023. március 21 – ei rendkívüli ülésére**

**Tárgy:** Javaslat a járóbeteg szakellátás jövőbeni működtetésére

**Tisztelt Képviselő-testület!**

2022. december 07.-én fogadta el az Országgyűlés az egészségügy átalakításáról szóló törvényt. A döntés értelmében az önkormányzatoktól az államhoz kerül a védőnői szolgálat irányítása, központosítják a háziorvosi körzethatárok kijelölésének jogát. Gyökeresen átalakul az alapellátási ügyelet, az ellátás ezen szegmense az Országos Mentőszolgálathoz kerül. További jelentős változás, hogy az eddig a kórházakban működő ápolási osztályok átkerülnek a szociális ellátórendszerbe, ahol ezentúl szakápolási központok keretein belül gondoskodnak a betegekről.

Fontos változásokon megy keresztül a járóbeteg-ellátás is. Az új törvény szerint, a szakrendelők kikerülnének az önkormányzatok működtetése alól, az irányítást az állam venné át.

2023. március 09-i keltezéssel megkeresés érkezett az Országos Kórházi Főigazgatóságtól Önkormányzatunkhoz. A levélben az Országos Kórház Főigazgató kérte, hogy 2023. március 24. napjáig jelezze Önkormányzatunk részükre, a járóbeteg szakellátás működtetésére vonatkozó elképzelését, egy esetleges állami átadásnak a lehetőségét, és felsővezetői szintű egyeztetési igényét.

A járóbeteg szakellátás működtetése önkormányzatunk önként vállalt feladatellátása. A feladatellátást a Nemzeti Egészségbiztosítási Alapkezelővel megkötött finanszírozási szerződésében lekötött kapacitás alapján biztosított összegből és önkormányzati támogatásból valósul meg, a Dr. Szarka Ödön Egyesített Egészségügyi és Szociális Intézményt (6640 Csongrád, Gyöngyvirág u 5. továbbiakban; Intézmény) által. Az Intézményt Csongrád Városi Önkormányzat fenntartásában működteti. Feladatellátása: járóbeteg szakellátás – rehabilitáció, védőnői szolgálat, bölcsőde, központi orvosi ügyelet, idősek gondozóháza, idősek otthona.

Az elmúlt években az Intézmény több sikeres pályázat beruházásában volt nyertes. Épületei és az eszközpark is megújult. Korszerű eszközökkel, minőségi környezetben, kimagasló human erőforrás biztosításával fogadják a betegeket. Munkakörülményei, a személyi és tárgyi feltételei kimagaslóak. Ezen felül kiemelt feladata a prevenciós munka, komplex ellátást nyújt az egészségfejlesztés területén.

Csongrád Város Önkormányzata több alkalommal kinyilvánította a járóbeteg szakellátás fenntartására vonatkozó elképzeléseit, mely szerint nem kíván lemondani a járóbeteg szakellátás működtetéséről a térségben élő lakosság betegellátásának érdekében.

Térségünk lakosságszáma 21 991 fő. A lakosságszám mellett kiemelem, hogy kifejezetten nagy tanyás körzetekkel bírunk és a tanyás körzeteink távolsága megnehezíti az egészségügyi ellátás elérhetőségét. A kiegyenlített, mindenki számára egyenlő esélyű egészségügyi ellátásokhoz való hozzáférés biztosítása érdekében, a nagy külterületi távolságok miatt is indokolt a szakrendelő megtartása.

Célunk, a Kormány elképzelésével és az Országos Kórházi Főigazgatóság elképzelésével azonos, racionalizált és minőségi ellátás biztosítás továbbra is a járás lakossága részére.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a „Javaslat a járóbeteg szakellátás jövőbeni működtetésére” tárgyú előterjesztést és az alábbi döntést hozza.

1. A Képviselő-testület meg kívánja tartani a járóbeteg szakellátás további működtetését. A feladatellátás biztonságos fenntartása és működtetése érdekében a kapacitásról és a finanszírozási kérdésekről szükségesnek tartja a felsővezetői szintű egyeztetést.
2. A Képviselő-testület felhatalmazza a polgármestert, az Országos Kórházi Főigazgatóság felé kezdeményezze a felsővezetői szintű egyeztetés igényét. Az egyeztetést folytassa le és a tárgyalások eredményeiről számoljon be a Képviselő-testület előtt.

Határidő: azonnal

Felelős: Bedő Tamás polgármester

Csongrád, 2023. március 20.

Bedő Tamás

polgármester